Z A P I S N I K

 sa 12. sjednice Općinskog vijeća Općine Babina Greda održane dana 11. kolovoza 2022. godine u Vijećnici Općine Babina Greda sa početkom u 20:00 sati.

 NAZOČNI: Tomo Đaković, Mato Čivić, Ivan Kedačić, Josip Gregorović, Marija Gregorović, Ivan Katušić, Jakob Ličanin, Dejan Gregić, Zvonko Petričević i Vedrana Džoić.

Nenazočni: Mato Petričević, Marko Mrkonjić i Violeta Gregorović.

Osim članova Općinskog vijeća, nazočni su:
Pročelnik JUO: Tomislav Kopić - zapisničar,
Referent za financijsko – računovodstvene poslove: Jelena Grgić

Ostali nenazočni:
Općinski načelnik: Josip Krnić

 Predsjednik Općinskog vijeća otvorio je 12. sjednicu općinskog vijeća, pozdravio nazočne, ustanovio da je na sjednici nazočno 10 vijećnika i da postoji kvorum, a 3 vijećnika nedostaju te je predložio slijedeći:

D n e v n i r e d

1. Usvajanje Zapisnika sa prethodne sjednice Općinskog vijeća,
2. Donošenje Odluke o izvršenju proračuna Općine Babina Greda za period od 01.01. do 30.06.2022. godine,
3. Donošenje Odluke o provedbi plana razvojnih programa Općine Babina Greda za razdoblje 01.01.-30.06.2022. godine,
4. Donošenje Odluke o izradi V. izmjena i dopuna Prostornog plana uređenja Općine Babina Greda,
5. Donošenje Odluke o usvajanju Akcijskog plana energetski održivog razvitka i prilagodbe klimatskim promjenama Općine Babina Greda,
6. Donošenje Odluke o sprječavanju odbacivanja otpada i mjerama za uklanjanje nepropisno odbačenog otpada,
7. Donošenje Odluke o suglasnosti za provedeni otpis knjižničnog fonda Općinske narodne knjižnice Babina Greda.

**Predložen Dnevni red je usvojen sa: 10 glasova „ZA“, 0 glasova „PROTIV“, 0 glasova „SUZDRŽANIH“.**

Točka 1.

Predsjednik Općinskog vijeća dao je na raspravu zapisnik sa prethodne sjednice Općinskog vijeća.

Kako se nitko nije javio za riječ, i na zapisnik sa prethodne sjednice Općinskog vijeća nije bilo primjedbi isti se usvaja sa 10 glasova „ZA“, 0 glasova „PROTIV“ i 0 glasova „SUZDRŽANIH“.

Točka 2.

Predsjednik Općinskog vijeća dao je na raspravu prijedlog Odluke o izvršenju proračuna Općine Babina Greda za period od 01.01. do 30.06.2022. godine.

Dejan Gregić: rekao je da struktura izvršenja proračuna je čudna, jer nema stranica, te dodao da na str. 5. u rashodima stoji 168.000,00 kuna, upitao što se nalazi u tom rashodu, te upitao je što je s osobnim autom i njegovim leasing-om?

Jelena Grgić: odgovorila je da osobno vozilo se ne nalazi na toj stavci, i da se knjiži kao kredit odnosno zaduženje. Ovih 168.000,00 kuna je kombi vozilo. Osobno vozilo će bit vidljivo u završnoj bilanci, a račun za auto se knjiži kao anuitet – kredit jer je to leasing.

Dejan Gregić: je rekao da bi stavka leasing-a trebala bit vidljiva jer isti je otplaćen te zatvoren sa 30.06.

Jelena Grgić: rekla je da je to leasing – kredit.

Dejan Gregić: upitao je gdje se nalazi kombi vozilo?

Tomislav Kopić: odgovorio je da je auto na popravku.

Kako se nitko više nije javio za riječ, Predsjednik Općinskog vijeća zaključuje raspravu i daje na glasanje donošenje Odluke o izvršenju proračuna Općine Babina Greda za period od 01.01. do 30.06.2022. godine, te se nakon provedenog glasanja konstatira da je Odluka donesena sa 7 glasova „ZA“, 0 glasova „PROTIV“ i 3 glasa „SUZDRŽANA“.

Točka 3.

Predsjednik Općinskog vijeća dao je na raspravu prijedlog Odluke o provedbi plana razvojnih programa Općine Babina Greda za razdoblje 01.01.-30.06.2022. godine.

Kako se nitko nije javio za riječ, Predsjednik Općinskog vijeća zaključuje raspravu i daje na glasanje donošenje Odluke o provedbi plana razvojnih programa Općine Babina Greda za razdoblje 01.01.-30.06.2022. godine, te se nakon provedenog glasanja konstatira da je Odluka donesena sa 7 glasova „ZA“, 0 glasova „PROTIV“ i 3 glasa „SUZDRŽANA“.

Točka 4.

Predsjednik Općinskog vijeća dao je na raspravu prijedlog Odluke o izradi V. izmjena i dopuna Prostornog plana uređenja Općine Babina Greda.

Tomislav Kopić: ukratko je obrazložio donošenje V. izmjena i dopuna Prostornog plana uređenja Općine Babina Greda.

Dejan Gregić: upitao je u čl. 4. Odluke gdje se spominju višestambene zgrade, što donosi ta promjena u odnosu na stil građenja u općini?

Tomislav Kopić: odgovorio je da do sada je bilo moguće dva kata i potkrovlje, a s novim izmjenama i dopunama bi moglo se graditi tri kata i potkrovlje, te višestambene zgrade (stanovi).

Zvonko Petričević: upitao je odnosi li se to i na uži centar? Napomenuo je da je imao problema prilikom gradnje sa visinom nekretnine.

Tomislav Kopić: odgovorio je da će bit moguće i u užem centru, te da izgrađenost čestice u užem centru neće biti promijenjena.

Vedrana Džoić: upitala je ove stavke gdje se spominju manje korekcije plana, to su sigurno ove koje ste nabrojali na početku?

Tomislav Kopić: odgovorio je potvrdno.

Kako se nitko više nije javio za riječ, Predsjednik Općinskog vijeća zaključuje raspravu i daje na glasanje donošenje Odluke o izradi V. izmjena i dopuna Prostornog plana uređenja Općine Babina Greda, te se nakon provedenog glasanja konstatira da je Odluka donesena sa 8 glasova „ZA“, 0 glasova „PROTIV“ i 2 glasa „SUZDRŽANA“.

Točka 5.

Predsjednik Općinskog vijeća dao je na raspravu prijedlog Odluke o usvajanju Akcijskog plana energetski održivog razvitka i prilagodbe klimatskim promjenama Općine Babina Greda.

Tomislav Kopić: ukratko je obrazložio Akcijski plan energetski održivog razvitka i prilagodbe klimatskim promjenama Općine Babina Greda.

Vedrana Džoić: upitala je tko je izradio navedeni Akcijski plan?

Tomislav Kopić: odgovorio je da Akcijski plan je izradila tvrtka Eko-menadžment d.o.o. iz Vinkovaca, vl. Ivica Cvrlje.

Kako se nitko više nije javio za riječ, Predsjednik Općinskog vijeća zaključuje raspravu i daje na glasanje donošenje Odluke o usvajanju Akcijskog plana energetski održivog razvitka i prilagodbe klimatskim promjenama Općine Babina Greda, te se nakon provedenog glasanja konstatira da je Odluka donesena sa 7 glasova „ZA“, 0 glasova „PROTIV“ i 3 glasa „SUZDRŽANA“.

Točka 6.

Predsjednik Općinskog vijeća dao je na raspravu prijedlog Odluke o sprječavanju odbacivanja otpada i mjerama za uklanjanje nepropisno odbačenog otpada.

Tomislav Kopić: ukratko je obrazložio donošenje Odluke, te da je stupio na snagu novi zakon zbog kojeg treba donijeti novu odluku.

Dejan Gregić: upitao je tko je odgovoran za provođenje ove Odluke? Rekao je da je prijavio komunalnom redaru deponiju građevinskog materijala, te da se nije ništa poduzelo zadnjih 10 godina, i da sada ljudi ljudi prave puteve po privatnim parcelama.

Tomislav Kopić: odgovorio je da odgovorna osoba je komunalno – poljoprivredni redar, te dodao da je općina kandidirala na Fond za sanaciju divljih deponija njih točno (5) za koje sanacija iznosi preko 400.000,00 kuna, a financirano je 100%, a gdje je u sanaciju uključena možda i ta deponija koja je navedena.

Dejan Gregić: rekao je da minimalno 50 kubika betona ima na deponiji, i da se teško prolazi kraj iste, da ljudi idu po privatnom posjedu i uništavaju tuđe usjeve. Napomenuo da je netko radio općinsku zemlju gdje se nalazi deponija i da je tako ostalo. Dodao je za kraj da put je bio 14 metara širine, te da ljudi ne mogu prolaziti zbog tih deponija, i da pojedine općine to reguliraju kroz sufinanciranje mljevenja ili drobljenja betona koju dovoze mještani.

Kako se nitko više nije javio za riječ, Predsjednik Općinskog vijeća zaključuje raspravu i daje na glasanje donošenje Odluke o sprječavanju odbacivanja otpada i mjerama za uklanjanje nepropisno odbačenog otpada, te se nakon provedenog glasanja konstatira da je Odluka donesena sa 7 glasova „ZA“, 0 glasova „PROTIV“ i 3 glasa „SUZDRŽANA“.

Točka 7.

Predsjednik Općinskog vijeća dao je na raspravu prijedlog Odluke o suglasnosti za provedeni otpis knjižničnog fonda Općinske narodne knjižnice Babina Greda.

Kako se nitko nije javio za riječ, Predsjednik Općinskog vijeća zaključuje raspravu i daje na glasanje donošenje Odluke o suglasnosti za provedeni otpis knjižničnog fonda Općinske narodne knjižnice Babina Greda, te se nakon provedenog glasanja konstatira da je Odluka donesena sa 10 glasova „ZA“, 0 glasova „PROTIV“ i 0 glasova „SUZDRŽANIH“.

Sjednica je završena u 20:22 sati.

 Zapisničar: Predsjednik Općinskog vijeća:

 Tomislav Kopić Tomo Đaković